钦定古今图书集成/明伦汇编/闺媛典/第040卷 > 耶律奴妻萧氏
## 钦定古今图书集成/明伦汇编/闺媛典/第040卷 > 耶律奴妻萧氏

按《辽史列女传》：耶律奴妻萧氏，小字意辛，国舅驸马
都尉陶苏干之女，母胡独公主。意辛美姿容，年二十
始适奴，事亲睦族，以孝谨闻。尝与娣姒会，争言厌魅，
以取夫宠，意辛曰：“厌魅不若礼法。”众问其故，意辛曰：
“修己以洁，奉长以敬，事夫以柔，抚下以宽，毋使君子
见其轻易。此之为礼法，自然取重于夫，以厌魅获宠，
独不愧于心乎？”闻者大惭。初，奴与枢密使乙辛有隙，
及皇太子废，被诬夺爵，没入兴圣宫，流乌古部。上以
意辛公主之女，欲使绝婚。意辛辞曰：“陛下以妾葭莩
之亲，使免流窜，实天地之恩。然夫妇之义，生死以之。
妾自笄年从奴，一旦临难，顿尔乖离，背纲常之道，于
禽兽何异？幸陛下哀怜，与奴俱行，妾即死无恨。”帝感
其言，从之。意辛久在贬所，亲执役事，虽劳，无难色，事
夫礼敬有加于旧。寿隆中，上书乞子孙为著帐郎君。
帝嘉其节，召举家还。子国隐，乾统间始仕。保大中。意
辛在临汉，谓诸子曰：“吾度卢彦伦必叛，汝辈速避，我
当死之。”贼至，遇害。